Man vas oor ontploffing op Londen-moltreinParsons Green-treinstasie in Londen (15 September 2017) Foto: Pool via AP Die polisie in Engeland het ŉ 18-jarige man Saterdag in Dover in hegtenis geneem in ŉ “beduidende ontwikkeling” in die soektog na die persone wat ŉ sprinstoftoestel Vrydag in ŉ moltrein laat ontplof het. Minstens 30 persone is tydens die ontploffing beseer. Eerste minister Theresa May het Vrydag Engeland op die hoogste sekuriteitsvlak van “kritiek” geplaas, wat beteken dat nog ŉ aanval moontlik is en soldate en gewapende polisiebeamptes is na strategiese persele ontplooi om na die oortreders te soek. Dit is die vyfde groot terreuraanval vanjaar in Engeland. Die tuisgemaakte toestel het Vrydagoggend tussen spitstyd in ŉ volgepakte ondergrondse trein afgegaan, maar het glo nie ten volle ontplof nie. Die militante groep Islamitiese Staat het verantwoordelikheid aanvaar. “Ons het vanoggend ŉ noemenswaardige inhegtenisneming gemaak in ons ondersoek,” het Neil Basu, senior nasionale koördineerder vir teenterreurbeleid, gesê. Hy het dit laat blyk dat nog inhegtenisnemings kan volg. “Om die ondersoek te beskerm, kan ons nie in hierdie stadium meer inligting oor die man, wat ons in hegtenis geneem het, bekend maak nie.” Die man is by die hawegebied van Dover in hegtenis geneem, waar passasierveerbote na Frankryk vaar. Die ploftoestel was aan ŉ horlosie gekoppel, in kontras met onlangse ontploffings wat deel was van selfmoordbomaanvalle. Foto’s van die toneel wys ŉ wit plastiekemmer met elektriese drade wat in ŉ supermark-sakkie op die vloer van die trein staan. Die Parsons Green-stasie, waar die aanval plaasgevind het, het Saterdag weer oopgemaak. Gewapende polisie het die strate van Londen naby regeringsgeboue in Westminster gepatrolleer. Die laaste keer wat Engeland op ŉ “kritieke” vlak geplaas is, was in Mei toe 22 persone, insluitende kinders, gesterf het toe ŉ selfmoordbom by ŉ Ariana Grande-konsert in Manchester afgegaan het. Die bedreigingsvlak was vier dae lank op dié vlak terwyl beamptes probeer bepaal het of die man alleen gewerk het of saam met ander gewerk het. May het gesê die publiek moet nie bekommerd wees om gewapende beamptes in die straat te sien nie – ŉ seldsame gebeurtenis in die land. “Dit bied ekstra beskerming terwyl die ondersoek voortduur,” het sy gesê. -Reuters